C.M. Tegner: Skisse av Munkegaten, Trondheim, sett fra Torvet. Harmonien til høyre, der Tegner en tid losjerte. Nidarosdomen i fonden. Arbeidet er en skisse fra 1835. Det endelige maleriet er datert 1861 og ble vist på Den historiske Udstilling i Trondhjem i 1897. I 1861 så ikke Harmonien lenger slik ut. Bygningen hadde da fått valmtak.
**Christian Martin Tegner** (født 28. november 1803 i Helsingør, død 18. juli 1881 i København) var en dansk maler og litograf. Han brukte også signaturen **C.M. Tegner**. Han fikk sin profesjonelle utdannelse ved Det Kongelige Danske Kunstakademi i København under maleren J.L. Lund.

Tegner arbeidet som portrettegner, tegnelærer og litograf i Danmark, før han kom til Trondhjem i 1829, som skuespiller ved Madam Bigums Selskab. Etter et par sesonger som skuespiller, valgte han å satse på sin kunstneriske utdannelse. Han opprettet først en privat tegneskole, før han i 1833 ble ansatt som tegnelærer ved Realskolen.

Han opprettet byens første litografiske institutt i 1837. Dette var i drift til i 1845, da han solgte det. Under oppholdet i Trondhjem tegnet han en rekke prospekter, som grunnlag for litografier. Han malte også landskap og utførte litografiske portretter, blant annet av biskop Peder Olivarius Bugge. Han arbeidet også sporadisk som skuespiller og teatermaler.

Vinteren 1833 åpnet Tegner et såkalt «Cosmorama» i sin leilighet i bygningen Harmonien ved Torvet. Dette var en ny form for underholdning og formidling, en utstilling av store malerier av landskaper og dramatiske hendelser, som slaget ved København red 2. april 1801 og Vesuvs krater under vulkansk utbrudd i 1818. Denne typen utstillinger ble etterhvert meget populær. Tegners kosmorama, der publikum kunne studere maleriene gjennom tittehull, ble åpnet for publikum to måneder før hovedstaden fikk sitt kosmorama, med bilder av landskapsmaleren Flintoe og arkitekt Linstow.

I 1845 reiste han tilbake til Danmark. I København ledet han Emil Berentzens litografiske bedrift i perioden 1845–1848. Han startet, sammen med broren I.W. Tegner, Chr. og I. Tegners Stentrykkeri i 1846. I 1850 fortsatte firmaet under navnet C.M. Tegners Inst. etter at broren hadde opprettet et annet firma. C.M. Tegners Inst. var i virksomhet til Tegners død i 1881.

Han stilte ut ved Charlottenborg Forårsudstilling i 1826, og var representert med arbeider på Den historiske Udstilling i Trondhjem, i forbindelse med byjubileet i 1897.

I Danmark er det tegninger og litografier av ham ved Frederiksborg Museum; Kobberstiksamlingen ved Statens Museum for Kunst og billedsamlingen ved Det kongelige Bibliotek. I Sverige finnes arbeider av ham ved Östergötlands og Linköpings Stads Museum. I Norge er det arbeider av ham ved Det Kongelige Norske Videnskabers Selskab, Universitetsbiblioteket i Oslo, Glomdalsmuseet (flere tegninger) og Norsk Folkemuseum.

Referanser
----------

1. 1 2   Norsk kunstnerleksikon, Norsk kunstnerleksikon ID Christian\_Martin\_Tegner, besøkt 9. oktober 2017[Hentet fra Wikidata]
2. 1 2   KulturNav, KulturNav-ID bf1acb6f-884a-40fb-bf6a-181b0dca0800, besøkt 9. oktober 2017[Hentet fra Wikidata]
3. 1 2   RKDartists, RKD kunstner-ID 466955, besøkt 9. oktober 2017[Hentet fra Wikidata]
4. 1 2   Benezit Dictionary of Artists, Benezit-ID B00180644, besøkt 9. oktober 2017[Hentet fra Wikidata]
5. ↑  Schmidt, Olaus (1962). *Klubselskabet Harmonien : 1813–1963*. Trondheim. s. 141.
6. ↑  Koren, Kristian; Thiis, Jens (1897). *Trondhjems 900 aars Jubilæum : Katalog for den historiske Udstilling i Trondhjem 1897*. Trondhjem: Aktietrykkeriet. s. 182.
7. 1 2  Christiansen, Per (2013). *Til anstændig fornøielse : Klubselskabet Harmonien 200 år, 1813–2013*. Trondheim. s. 92, 93.
8. 1 2 3  *Norsk kunstnerleksikon (NKL)*. Universitetsforlaget. 1986. s. 188.
9. 1 2  Kulturstyrelsen, Slots- og. «Kunstindeks Danmark & Weilbachs kunstnerleksikon». *www.kulturarv.dk* **(engelsk)**. Besøkt 15. januar 2018.

Eksterne lenker
---------------

* (en) Christian Martin Tegner – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Norsk kunstnerleksikon **·** Kunstindeks Danmark **·** VIAF **·** GND **·** LCCN **·** KulturNav
 |